CELEX: 32016R1192
Language: bg
Date: 2016-07-06 00:00:00
Title: Регламент (ЕС, Евратом) 2016/1192 на Европейския парламент и на Съвета от 6 юли 2016 година за прехвърляне на Общия съд на компетентността да разглежда като първа инстанция спорове между Европейския съюз и неговите служители

26.7.2016   
            
            
               BG
            
            
               Официален вестник на Европейския съюз
            
            
               L 200/137
            
         РЕГЛАМЕНТ (ЕС, Евратом) 2016/1192 НА ЕВРОПЕЙСКИЯ ПАРЛАМЕНТ И НА СЪВЕТА
   от 6 юли 2016 година
   за прехвърляне на Общия съд на компетентността да разглежда като първа инстанция спорове между Европейския съюз и неговите служители
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 256, параграф 1, член 257, първа и втора алинеи и член 281, втора алинея от него,
   като взеха предвид Договора за създаване на Европейската общност за атомна енергия, и по-специално член 106а, параграф 1 от него,
   като взеха предвид искането на Съда,
   след предаване на проекта на законодателния акт на националните парламенти,
   като взеха предвид становището на Европейската комисия (1),
   в съответствие с обикновената законодателна процедура (2),
   като имат предвид, че:
   
               (1)
            
            
               Член 48 от Протокол № 3 относно Статута на Съда на Европейския съюз, изменен с Регламент (ЕС, Евратом) 2015/2422 на Европейския парламент и на Съвета (3), предвижда, че Общият съд, който от 25 декември 2015 г. се състои от 40 съдии, от 1 септември 2016 г. трябва да бъде в състав от 47 съдии, a от 1 септември 2019 г. — от двама съдии от държава членка.
            
         
               (2)
            
            
               Както е посочено в съображение 9 от Регламент (ЕС, Евратом) 2015/2422, увеличаването от 1 септември 2016 г. на броя на съдиите на Общия съд със седем съдии следва да бъде придружено от прехвърлянето на Общия съд на компетентността да разглежда като първа инстанция спорове между Съюза и неговите служители съгласно член 270 от Договора за функционирането на Европейския съюз (ДФЕС). Това прехвърляне на компетентност предполага, в съответствие с член 256, параграф 1 от ДФЕС, разпускането на Съда на публичната служба на Европейския съюз („Съд на публичната служба“).
            
         
               (3)
            
            
               Следователно компетентността да разглежда като първа инстанция спорове между всички институции, органи, служби или агенции, от една страна, и техните служители, от друга страна, по отношение на които е предоставена компетентност на Съда на Европейския съюз, следва да се предостави на Общия съд.
            
         
               (4)
            
            
               Поради това е необходимо да се отмени Решение 2004/752/ЕО, Евратом на Съвета (4) и Регламент (ЕС, Евратом) № 979/2012 на Европейския парламент и на Съвета (5), както и да се измени Протокол № 3.
            
         
               (5)
            
            
               Общият съд следва да се произнася по дела, свързани с публичната служба на Европейския съюз, като взема предвид особения характер на споровете в тази област, включително като разглежда възможността за доброволно уреждане на споровете на всички етапи на производството.
            
         
               (6)
            
            
               Освен това, за да се гарантира ефективното провеждане на производството по делата, които са висящи пред Съда на публичната служба към датата на прехвърлянето, както и да се определи режимът, приложим за жалбите, които към тази дата все още се разглеждат или са подадени след това, срещу решения на този съд, следва да се предвидят подходящи преходни разпоредби относно прехвърлянето на Общия съд на дела, свързани с публичната служба на Европейския съюз,
            
         ПРИЕХА НАСТОЯЩИЯ РЕГЛАМЕНТ:
   Член 1
   Решение 2004/752/ЕО, Евратом и Регламент (ЕС, Евратом) № 979/2012 се отменят.
   Член 2
   Протокол № 3 се изменя, както следва:
   
               1)
            
            
               Вмъква се следният член:
               „Член 50а
               1.   Общият съд е компетентен да разглежда като първа инстанция споровете между Съюза и неговите служители, по силата на член 270 от Договора за функционирането на Европейския съюз, както и споровете между всички институции, органи, служби или агенции, от една страна, и техните служители, от друга страна, по отношение на които е предоставена компетентност на Съда на Европейския съюз.
               2.   На всеки един от етапите на производството, включително непосредствено след подаване на исковата молба, Общият съд може да прецени възможността за доброволно уреждане на спора между страните, както и да им окаже съдействие в тази насока.“
            
         
               2)
            
            
               Член 62в се заменя със следното:
               „Член 62в
               Разпоредбите, отнасящи се до правомощията, състава, организацията и производството пред специализираните съдилища, създадени съгласно член 257 от Договора за функционирането на Европейския съюз, се съдържат в приложение към настоящия статут.“
            
         
               3)
            
            
               Приложение I се заличава.
            
         Член 3
   Делата, висящи пред Съда на публичната служба към 31 август 2016 г., се прехвърлят на Общия съд. Общият съд продължава разглеждането им от етапа на производството, на който се намират на тази дата, и в съответствие с процедурния си правилник. Когато делото е прехвърлено на Общия съд след приключване на устната фаза на производството, тази фаза се възобновява.
   Член 4
   Независимо от член 2, точка 3 от настоящия регламент, членове 9—12 от приложение I към Протокол № 3 продължават да се прилагат за жалбите срещу решения на Съда на публичната служба, с които Общият съд е сезиран към 31 август 2016 г. или които са подадени след тази дата. Ако Общият съд отмени решение на Съда на публичната служба, но приеме, че фазата на производството не позволява разрешаването на спора, той връща делото на състав, различен от този, който се е произнесъл по жалбата.
   Член 5
   Настоящият регламент влиза в сила на първия ден от месеца, следващ месеца на публикуването му в Официален вестник на Европейския съюз.
   
   Прилага се от 1 септември 2016 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 6 юли 2016 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         I. KORČOK
      
   
   
      (1)  Становище от 22 февруари 2016 г. (все още непубликувано в Официален вестник).
   
      (2)  Позиция на Европейския парламент от 9 юни 2016 г. (все още непубликувана в Официален вестник) и Решение на Съвета от 24 юни 2016 г.
   
      (3)  Регламент (ЕС, Евратом) 2015/2422 на Европейския парламент и на Съвета от 16 декември 2015 г. за изменение на Протокол № 3 относно статута на Съда на Европейския съюз (ОВ L 341, 24.12.2015 г., стр. 14).
   
      (4)  Решение 2004/752/ЕО, Евратом на Съвета от 2 ноември 2004 г. за създаване на Съда на публичната служба (ОВ L 333, 9.11.2004 г., стр. 7).
   
      (5)  Регламент (ЕС, Евратом) № 979/2012 на Европейския парламент и на Съвета от 25 октомври 2012 г. за заместващите съдии в Съда на публичната служба на Европейския съюз (ОВ L 303, 31.10.2012 г., стр. 83).